**INFORMACIJA**

**o „AMANDMANIMA NA PRIJEDLOG ZAKONA O ŠUMAMA“ Federalnog ministarstva poljoprivrede, vodoprivrede i šumarstva**

Vlada Federacije Bosne i Hercegovine je na 110. sjednici održanoj 07.07.2017. godine u Sarajevu usvojila Prijedlog zakona o šumama i uputila ga u parlamentarnu proceduru.

25. sjednica Zastupničkog doma Parlamenta Federacije Bosne i Hercegovine bila je zakazana za 27.9.2021. godine, a na čijem dnevnom redu se nalazio Prijedlog zakona o šumama. Na prijedlog Vlade Federacije Bosne i Hercegovine, ova točka dnevnog reda je odgođena za narednu sjednicu Zastupničkog doma Parlamenta Federacije Bosne i Hercegovine. Odgađanje je zatraženo obzirom da je nakon zakazivanja sjednice Zastupničkog doma sa ovom točkom dnevnog reda pristigao određeni broj prijedloga za izmjenu Prijedloga zakona o šumama koje je potrebno razmotriti od strane Vlade Federacije Bosne i Hercegovine.

Na inicijativuFederalnog ministarstva poljoprivrede, vodoprivrede i šumarstva i Odbora za poljoprivredu, vodoprivredu i šumarstvo Zastupničkog doma Parlamenta Federacije Bosne i Hercegovine, dana 8.10.2021. godine u sali Zastupničkog doma Parlamenta Federacije Bosne i Hercegovine, održana je još jedna javna rasprava u kojoj su sudjelovali zastupnici ovog doma, predstavnici kantonalnih ministarstava nadležnih za poslove šumarstva i druge zainteresirane osobe. Tom prilikom data je mogućnost svim prisutnim da se izjasne o Prijedlogu zakona o šumama i iznesu svoje komentare i prijedloge u cilju njegovog poboljšanja.

Federalno ministarstvo poljoprivrede, vodoprivrede i šumarstva je razmotrilo iznesene i naknadno dostavljene prijedloge i smatra da su pojedina predložena rješenja utemeljena te, u cilju donošenja kvalitetnijeg zakona, Vladi Federacije Bosne i Hercegovine daje prijedlog amandmana na Prijedlog zakona o šumama kako bi se isti razmotrili i dostavili Zastupničkom domu Parlamenta Federacije Bosne i Hercegovine.

**AMANDMAN I.**

U članku 3. stavak (2) na početku rečenice riječ „Šumom“ zamjenjuje se riječima „Šumskim zemljištem“.

Obrazloženje: U ovom slučaju pojam „šumsko zemljište“ je precizniji te ga je potrebno uvrstiti umjesto pojma „šuma“.

**AMANDMAN II.**

U članku 4. dodaje se nova točka 32) koja glasi:

”32) Šumskogospodarska osnova je dugoročni planski akt kojim se definira gospodarenje šumama na principu kontinuiteta gospodarenja šumama, polifunkcionalnosti i ekonomičnosti unutar jednog šumskogospodarskog područja za šume u vlasništvu države, a za šume u privatnom vlasništvu za područje općine. Sadrži podatke o stanju šuma i šumskih zemljišta, kao i planove koji će se realizirati u šumama u uređajnom razdoblju”.

Dosadašnje točke 32), 33), 34), 35), 36) i 37) postaju točke) 33), 34), 35), 36), 37) i 38).”

Obrazloženje: Obzirom da u prijedlogu zakona nije postojala definicija šumskogospodarske osnove, bilo je nužno istu ugraditi u ovaj članak.

**AMANDMAN III.**

U članku 6. stavak (5) broj “20” zamjenjuje se brojem „30“.

Obrazloženje: Razdoblje od 20 godina je kratko razdoblje da bi došlo do promjena u biološkom smislu.

**AMANDMAN IV.**

U članku 7. u stavku (1) riječ “deset” zamjenjuje se brojem „30“, a na kraju rečenice iza riječi “kantona ”dodaju se riječi “sa mogućnošću njegove revizije sukladno dinamici realizacije izvedbenog dijela”.

Obrazloženje: Razdoblje od 10 godina je kratko razdoblje da bi došlo do promjena u biološkom smislu.

**AMANDMAN V.**

U članku 10. stavak (4) mijenja se i glasi:“ Ukupan obim sječa predviđen šumskogospodarskom osnovom za uređajno razdoblje, po vrstama drveća, gazdinskim klasama i gospodarskim jedinicama, nije dozvoljeno prekoračiti. Od ukupno planirane količine sječe za uređajno razdoblje, u okviru šumskogospodarskog područja, po gazdinskim klasama godišnje se realizira prosječna godišnja količina sa dozvoljenim odstupanjem u visini relativne greške procjene zapreminskog prirasta. Korisnik šuma dužan je u prvoj godini uređajnog razdoblja izraditi i usvojiti plan sječa po odjelima za cijelo uređajno razdoblje”.

Obzirom da se ovaj stavak mijenja, potrebno je izmijeniti i članak 84. stavak (1) točku a) u kojoj se propisuje kaznena odredba za povredu ovog stavka, pa bi tako članak 84. stavak (1) točka a) glasila:

„a) prekorači ukupan obim sječa predviđen šumskogospodarskom osnovom po vrstama drveća i gazdinskim klasama ili za jednu godinu posiječe više od prosječne godišnje količine planirane sječe u okviru šumskogospodarskog područja (članak 10. stavak 4.);

Obrazloženje: Potrebno je predvidjeti dozvoljeno odstupanje sukladno relativnoj grešci procjene prilikom izrade šumskogospodarske osnove. Radi kvalitetnijeg planiranja i jednostavnijeg praćenja realizacije šumskogospodarske osnove u uređajnom razdoblju bilo je potrebno propisati obvezu izrade sjekoreda (plana sječa po odjelima za deset godina).

**AMANDMAN VI.**

Članak 11. stavak (1) mijenja se i glasi:

“(1) Do početka rada instituta za šumarstvo iz članka 99. ovog Zakona, izradu šumskogospodarske osnove za šume u vlasništvu države može vršiti gospodarsko društvo u većinskom državnom vlasništvu registrirano za obavljanje djelatnosti u šumarstvu koje u stalnom radnom odnosu ima najmanje pet diplomiranih inženjera šumarstva/mastera šumarstva koji će raditi na izradi osnove, i to: a) za uzgajanje šuma, b) za uređivanje šuma, c) za zaštitu šuma, d) za iskorištavanje šuma i e) za ekonomiku u šumarstvu, sa radnim iskustvom na navedenim poslovima od najmanje pet godina nakon stečenog zvanja o završenoj visokoj stručnoj spremi, da posjeduje potrebnu opremu i ispunjava uvjete propisane u pravilniku iz članka 19. stavak (3) ovoga Zakona, a za šume u privatnom vlasništvu izradu šumskogospodarske osnove može vršiti gospodarsko društvo registrirano za obavljanje djelatnosti u šumarstvu koje u stalnom radnom odnosu ima najmanje pet diplomiranih inženjera šumarstva/mastera šumarstva koji će raditi na izradi osnove, i to: a) za uzgajanje šuma, b) za uređivanje šuma, c) za zaštitu šuma, d) za iskorištavanje šuma i e) za ekonomiku u šumarstvu, sa radnim iskustvom na navedenim poslovima od najmanje pet godina nakon stečenog zvanja o završenoj visokoj stručnoj spremi, da posjeduje potrebnu opremu i ispunjava uvjete propisane u pravilniku iz članka 19. stavak (3) ovoga Zakona. Korisnik šuma koji ima suglasnost za izradu šumskogospodarskih osnova iz stavka (2) ovog članka ne može izrađivati šumskogospodarsku osnovu za šumskogospodarsko područje kojim gospodari.“

Obrazloženje: Obzirom da je šumskogospodarska osnova najvažniji dokument za gospodarenje šumama bilo je potrebno povećati broj izvršitelja koji će istu izrađivati te obuhvatiti sve oblasti bitne za izradu kvalitetne šumskogospodarske osnove. Također, za šume u vlasništvu države potrebno je da šumskogospodarske osnove izrađuje gospodarsko društvo u većinskom državnom vlasništvu.

**AMANDMAN VII.**

U članku 11. u stavku (3) broj „120“ zamjenjuje se brojem „60“.

Obrazloženje: Zbog toga što se u posljednjoj godini važenja šumskogospodarske osnove moraju prikupiti podaci sa terena te obraditi i napisati šumskogospodarska osnova, bilo je potrebno ostaviti dovoljno vremena za ove obimne poslove, odnosno skratiti rok za izdavanje suglasnosti i za eventualne korekcije te dati suglasnost na istu.

**AMANDMAN VIII.**

U članku 15. u stavku (3) brišu se riječi: “i šumarski tehničar sa najmanje deset godina radnog iskustva u struci kojeg odredi korisnik šuma”.

Obrazloženje: Obzirom da se radi o važnim poslovima u šumarstvu za čije obavljanje je potreban veći stupanj stručnosti, iste ne može obavljati šumarski tehničar.

**AMANDMAN IX.**

U članku 13. u stavku (9) na kraju rečenice dodaju se riječi: “osim u slučaju propisanom u članku 26. stavak (1) ovog Zakona“.

Obrazloženje: Kada se dese nepogode uzrokovane biotičkim i nebiotičkim utjecajima radi se plan obnove propisan u članku 26. ovog zakona te je iz tog razloga bilo potrebno napraviti izuzetak u ovom članku.

**AMANDMAN X.**

U članku 15. u stavku (9), u drugoj rečenici, brišu se riječi:“ i šumarski tehničar sa najmanje deset godina radnog iskustva u struci kojeg odredi korisnik šuma”.

Obrazloženje: Obzirom da se radi o važnim poslovima u šumarstvu za čije obavljanje je potreban veći stupanj stručnosti, iste ne može obavljati šumarski tehničar.

**AMANDMAN XI.**

U članku 17. u stavku (1) briše se riječ „minimalnom“.

U istom članku u stavku (2) u točki h) iza riječi „sječu“ dodaju se riječi „i izrada projekta za izvođenje radova“, a nakon točke k) dodaje se točka l) koja glasi:

„l) pošumljavanje površina nastalih nakon golih sječa,“

Obrazloženje: Obzirom da u šumskogospodarskoj osnovi nije propisan minimalni obim poslova biološke obnove šuma, nego obim koji su korisnici šuma dužni izvršiti u tijeku uređajnog razdoblja riječ „minimalnom“ je suvišna. Također, dodani poslovi se smatraju poslovima biološke reprodukcije šuma.

**AMANDMAN XII.**

U članku 18. stavak (4) mijenja se i glasi:

**(**4**)** Komisija za tehnički prijem radova sastoji se od najmanje tri člana koju obvezno čine tri diplomirana inženjera šumarstva/mastera šumarstva, i to: najmanje dva predstavnika kantonalne uprave i jedan predstavnik korisnika šuma/vlasnika šume u privatnom vlasništvu koji je izradio projekat. Realizator projekta ne može biti član komisije.

Obrazloženje: Potrebno je povećati broj stručnih osoba koje će izvršiti tehnički prijem radova.

**AMANDMAN XIII.**

U članku 30. stavak (1) točka e) na kraju točke, iza riječi „stručnjaka“ dodaju se riječi „i prašume“.

Obrazloženje:

**AMANDMAN XIV.**

U članku 32. stavci (1) i (2) mijenjaju se i glase:

„(1) Šume i šumska zemljišta na kršu, izvan granica šumskogospodarskog područja, zbog svojih specifičnosti, klasificiraju se kao područja sa posebnim režimom gospodarenja.

1. Granice šume i šumskog zemljišta iz stavka (1) ovog članka utvrdit će se posebnim zakonom o kršu koji donosi Parlament Federacije BiH“.

Obrazloženje: Obzirom da postoje šume na kršu koje su uključene u šumskogospodarska područja i njima se gospodari na ekonomski održivoj osnovi neophodno je bilo propisati da se šume i šumska zemljišta izvan šumskogospodarskog područja klasificiraju kao područje sa posebnim režimom gospodarenja.

**AMANDMAN XV.**

U članku 33. u stavku (1) na početku rečenice riječi: „Gospodarenje šumama na kršu“ zamjenjuju se riječima: „Do donošenja zakona o kršu iz članka 32. stavak (2) ovog zakona, gospodarenje šumama iz članka 32. stavak (1) ovog Zakona“.

Obrazloženje: Bilo je potrebno dodati navedeni tekst obzirom da bi donošenjem zakona o kršu ovaj članak bio u koliziji sa člankom 32. ovog Zakona.

**AMANDMAN XVI.**

Članak 38. mijenja se i glasi:

**Članak 38.**

**(Praćenje zdravstvenog stanja šuma i stupnja oštećenosti šumskih ekosistema)**

(1) Federalna uprava, kantonalna uprava i korisnik šuma prate zdravstveno stanja šuma te stanje i stupanj oštećenosti šuma.

(2) Kantonalna uprava objedinjava sve podatke o zdravstvenom stanju šuma i stanju i stupnju oštećenosti šuma na razini kantona te o tome izvješćuje Federalnu upravu, jedinice lokalne samouprave i javnost.

(3) Federalna uprava provodi izvještajno-prognozne poslove u šumarstvu te u okviru tih poslova propisuje i mjere za suzbijanje štetnih organizama. Federalna uprava, kantonalna uprava i korisnik šuma obavljaju poslove u oblasti zdravstvenog stanja šuma propisane odredbama Zakona o zaštiti zdravlja bilja („Službeni glasnik BiH“, broj: 23/03).

(4) Federalni ministar donosi pravilnik kojim se određuje način praćenja zdravstvenog stanja šuma, stanja i stupnja oštećenosti šuma, način obavljanja zdravstvene zaštite šuma i način izvješćivanja.

Izmjenom ovog članka potrebno je izmijeniti i članak 101. stavak (1) točku 12) koja glasi:

„12. Pravilnik o načinu praćenja zdravstvenog stanja šuma, stanja i stupnja oštećenosti šuma, način obavljanja zdravstvene zaštite šuma i način izvješćivanja.“

Obrazloženje: Zbog boljeg praćenja zdravstvenog stanja šuma potrebno je propisati obveze Federalne uprave za šumarstvo u provođenju izvještajno-prognoznih poslova u šumarstvu. Navedeno je potrebno da bi se ovo pitanje detaljno uredilo pravilnikom iz stavka (4) ovog članka obzirom da u Prijedlogu zakona nije navedena obveza praćenja stanja i stupnja oštećenosti šuma.

 **AMANDMAN XVII.**

U članku 44. dodaje se novi stavak (5) koji glasi:

„(5) U šumi i na šumskom zemljištu dozvoljeno je obilježavati planinarske staze, uz prethodno pribavljenu suglasnost korisnika šuma. U suglasnosti koju daje korisnik šuma obvezno se navodi lokalitet kroz koji staza prolazi sa koordinatama prelomnih točaka.“

Obrazloženje: Dopuna članka je izvršena da bi se omogućilo sigurnije kretanje trećih lica kroz šumu i sprječavanje eventualnih nesporazuma sa korisnikom šuma.

**AMANDMAN XVIII.**

U članku 50. stavak (2) u prvoj rečenici brišu se riječi „,kao i putem zamjene zemljišta“ te se u ovom stavku brišu i druga i treća rečenica.

U ovom članku briše se stavak (7).

U članku 101. stavak (1) briše se točka 14. Dosadašnje točke: 15., 16., 17., 18., 19., 20., 21. i 22 postaju točke: 14., 15., 16., 17., 18., 19., 20. i 21.

Obrazloženje: Smatramo da je promet šuma u vlasništvu države moguće vršiti samo u svrhu arondacije i komasacije.

**AMANDMAN XIX.**

U članku 65. dodaje se novi stavak (3) koji glasi:

“(3) Za direktora uprave za šumarstvo može se imenovati osoba koja ima završen šumarski fakultet (diplomirani inženjer šumarstva/master šumarstva) i najmanje pet godina radnog iskustva u struci nakon završenog visokog obrazovanja.”

**AMANDMAN XX.**

U članku 66. stavak (2) točka u) mijenja se i glasi:

“u) obavlja poslove iz članka 67. stavak (8) toč. b), c), d), e), k), l), m) i n) ovoga Zakona za šume i šumsko zemljište u privatnom vlasništvu;“

Obrazloženje: U Prijedlogu zakona u članku 66. stavak (2) točka u) izostavljena je točka b) iz članka 67. stavak (8), a koja se odnosi na evidentiranje nezakonito posječenih stabala u propisane obrasce, njihovo obrojčavanje i obvezu žigosanja šumskim čekićem šumske štete.

**AMANDMAN XXI.**

U članku 67. stavci (2) i (3) mijenjaju se i glase:

„(2) Korisnik šuma dužan je nadoknaditi štetu u iznosu cijene drveta na panju koja je nastala nezakonitom sječom na području koje mu je dato na gospodarenje ukoliko je počinilac bespravne radnje nepoznat i/ili ukoliko šteta nije evidentirana u propisane obrasce i žigosana i obrojčana šumarskim čekićem. Korisnik šume naplaćuje nastalu štetu od bespravnog počinioca po odštetnom cjeniku iz članka 27. stavak (12) ovoga Zakona.

(3) Kantonalni šumarski inspektor, na temelju izvješća korisnika šuma o bespravnim sječama, koji je dužan isti dostaviti do 15. u mjesecu za prethodni mjesec, donosi rješenje o naknadi štete iz stavka (2) ovog članka. Korisnik šuma je dužan uplatiti štetu na namjenski račun Federacije BiH u iznosu od 50% i namjenski račun kantona u iznosu od 50%, u roku od mjesec dana od dana konačnosti rješenja inspektora. Ako korisnik šuma u propisanom roku ne dostavi izvješće o bespravnim sječama, predmetno izvješće je dužna sačiniti kantonalna uprava na temelju kojeg šumarski inspektor donosi rješenje o naknadi štete iz stavka (2) ovog članka. Kantonalna uprava je dužna sačiniti izvješće o bespravnim sječama i dostaviti ga šumarskoj inspekciji u roku od 15 dana od dana zaprimanja zahtjeva inspekcije.”

Izmjena ovog članka nužno povlači i propisivanje kaznene odredbe za njegovo nepoštivanje pa se u članku 87. stavak (1) dodaje nova točka m) koja glasi:

„m) ne dostavlja izvješće o bespravnim sječama, dostavlja netočno izvješće o bespravnim sječama ili ne plaća nadoknadu štete za nezakonitu sječu (članak 67. st. (2) i (3)).“

Obrazloženje: Izmjena ovog članka potrebna je radi uvođenja realne naknade za štetu, a u cilju poboljšanja rada čuvarske službe i zaštite šuma od nezakonitih sječa.

**AMANDMAN XXII.**

Članak 70. stavak (3) Prijedloga zakona o šumama mijenja se i glasi:

„(3) Naknadu za općekorisne funkcije šume plaćaju i gospodarska društva i druge pravne osobe koje obavljaju samostalno gospodarsku djelatnost i prodajom proizvoda i pružanjem usluga na tržištu ostvaruju dobiti, kao i nerezidenti koji ostvare dobit na teritoriji Federacije, od ostvarene dobiti u iznosu od 0,2%. Naknada se plaća prilikom plaćanja poreza na dobit nadležnom organu.“

Obrazloženje: Predmetno je potrebno radi efikasne kontrole od strane Porezne uprave Federacije BiH.

**AMANDMAN XXIII.**

U članku 77. stavak (1) briše se točka m).

Dosadašnje točke n) i o) postaju točke m) i n).

**AMANDMAN XXIV.**

U članku 84. stavak (1) iza točke h) dodaje se nova točka i) koja glasi:

„i) ne vrši klasiranje šumskih drvnih sortimenata sukladno važećim standardima (članak 53. stavak 7. točka c);“

Dosadašnje točke i), j) i k) postaju točke: j), k) i l).

Obrazloženje: Predmetno je potrebno jer je izostavljeno u kaznenim odredbama Prijedloga zakona.

**AMANDMAN XXV.**

U članku 99. stavak (2) iza točke g) dodaju se nove točke h) i i) koje glase:

“h) obavljanje izvještajno-prognoznih poslova u šumarstvu iz članka 38. ovog Zakona;

1. izrada stručnog elaborata o opravdanosti formiranja šumskogospodarskog društva iz članka 53. stavak (3) ovog zakona;“

Dosadašnja točka h) postaje točka j).

Obrazloženje: Institut za šumarstvo, kao znanstveno-istraživačka institucija, potrebno je da obavlja i ove poslove.

Sukladno prethodno navedenom, Vladi Federacije BiH predlažemo usvajanje sljedećeg zaključka:

Temeljem članka 19. stavak 4. Zakona o Vladi Federacije Bosne i Hercegovine („Službene novine Federacije BiH“, br. 1/94, 8/95, 58/02, 19/03, 2/06 i 8/06), Vlada Federacije Bosne i Hercegovine, na \_\_\_\_\_\_\_\_\_\_\_\_ sjednici održanoj \_\_\_\_\_\_\_\_\_\_\_\_\_\_\_, donosi

**Z A K LJ U Č A K**

1. Usvaja se Informacija Federalnog ministarstva poljoprivrede, vodoprivrede i šumarstva o „amandmanima na Prijedlog zakona o šumama“ koje je izradilo to ministarstvo.
2. Ovaj Zaključak stupa na snagu danom donošenja.

**V. broj:\_\_\_\_\_\_\_\_\_\_/2021 P R E M I J E R**

**Sarajevo, \_\_\_\_\_\_\_\_\_\_/2021 Fadil Novalić**